Suzanne Øgaard ble født i Frankrike og vokste opp i Paris. På slutten av 30-årene møtte hun en nordmann, Anker Øgaard. De flyttet sammen til Norge og giftet seg i 1939. På grunn av krigen og hans illegale arbeid måtte mannen hennes rømme landet, og hun var derfor alenemor i Oslo i fire år. Til tross for en trøblete start på familielivet var hun fast bestemt på å bli maler, og etter en lang utdannelse debuterte hun på Høstutstillingen i Oslo i 1958. Året etter hadde hun sin første separatutstilling i Galleri KB i Oslo. Her viste hun lett abstraherte landskapsmalerier fra Sør-Frankrike og Norge, tydelig inspirert av André Lhote. Øgaard viste også noen stilleben. Verkene var hovedsakelig olje- og temperamalerier, med unntak av noen akvareller og grafiske verk.